b'\n_START_ARTICLE_\nIdrijska \xc4\x8dipka\n_START_SECTION_\n17.-20. stoletje\n_START_PARAGRAPH_\nIdrijske \xc4\x8dipke so bile \xc5\xbee od za\xc4\x8detka precej grobe in so bile namenjene predvsem srednjemu sloju. \xc4\x8cipkarstvo se je za\xc4\x8delo proti koncu 17. stoletja, ko so delavci za\xc4\x8deli zgubljati delo v rudniku. Idrijske \xc4\x8dipke so po svetu postale znane leta 1875, ko je Franc Lapajne ustanovil podjetje in trgovino \xc4\x8dipk ter le-te pri\xc4\x8del uspe\xc5\xa1no izva\xc5\xbeati po celotni Evropi ter Ameriki. Leta 1876 so klekljarice pod vodstvom Ivanke Ferjan\xc4\x8di\xc4\x8d odprle \xc4\x8dipkarsko \xc5\xa1olo._NEWLINE_Prodaja \xc4\x8dipk je do propada Avstro-Ogrske zelo uspevala, saj so idrijske klekljarice dobivale veliko priznanj, tudi mednarodnih. Med 1. svetovno vojno je prodaja zelo upadla. Ko je po vojni Idrijo zasegla Italija, se je morala prilagoditi tudi idrijska \xc4\x8dipka. Glavni problem je bil, ker so se morali preusmeriti na popolnoma nova tr\xc5\xbei\xc5\xa1\xc4\x8da, saj so prej prodajali predvsem v obmo\xc4\x8dje Nem\xc4\x8dije, nato pa so morali glavno tr\xc5\xbei\xc5\xa1\xc4\x8de iskati v Italiji. Po 2. svetovni vojni je prodaja \xc4\x8dipk zaradi propada rudnika zmeraj bolj upadala. Na \xc5\xbealost je bila ukinjena tudi poklicna \xc4\x8dipkarska \xc5\xa1ola v Idriji.\n_START_SECTION_\n\xc4\x8cipke danes\n_START_PARAGRAPH_\nDanes se \xc4\x8dipke prodajajo predvsem zaradi turizma, v Idriji se pa vsako poletje odvija Festival idrijske \xc4\x8dipke. Za \xc4\x8dipkanje se zdaj odlo\xc4\x8di le \xc5\xa1e zelo malo \xc5\xbeensk, klekljajo predvsem mlaj\xc5\xa1a dekleta, ki hodijo v \xc4\x8cipkarsko \xc5\xa1olo ve\xc4\x8dinoma zaradi hobija. Kot zanimivost velja omeniti, da kar nekaj potomk Franca Lapajneta posku\xc5\xa1a ohraniti dru\xc5\xbeinsko tradicijo ter tradicijo Idrijskih \xc4\x8dipk nasploh, npr. Darja Lapajne, Vanda Lapajne,..._NEWLINE_V zadnjem \xc4\x8dasu je v \xc4\x8dipkarstvu v sodelovanju z NTF Univerze v Ljubljani opaziti napredek v smeri sodobne in avtorske idrijske \xc4\x8dipke.\n_START_SECTION_\nIzdelava\n_START_PARAGRAPH_\nKlekljarice ustvarjajo \xc4\x8dipke s pomo\xc4\x8djo papircev (na njih je s svin\xc4\x8dnikom narisana oblika \xc4\x8dipke), ki jih namestijo na bulo (valjast predmet, na katerega vstavljajo \xc4\x8dipke in je po navadi postavljen v nizko ko\xc5\xa1arico).'